ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՕՊԵՐԱՏԻՎ-ՀԵՏԱԽՈՒԶԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան**

1. Սույն օրենքով կարգավորվում են օպերատիվ-հետախուզական գործունեության իրականացման կա­պակ­ցու­թյամբ ծագող հասարակական հարաբերությունները:
2. Սույն օրենքը սահմանում է Հայաստանի Հանրապետության տարածքում իրականացվող օպերատիվ-հե­տա­­խուզական գործունեության բովանդակությունը և ամրագրում օպերատիվ-հետախուզական գործունեության օրի­նականության երաշխիքների համակարգը:
3. Հետաքննության շրջանակներում գաղտնի քննչական գործողությունների և օպերատիվ-հետախուզական միջոցառումների կատարման կապակցությամբ ծագող հասարակական հարաբերությունները կարգավորվում են Հայաստանի Հան­րա­պե­տության քրեական դատավարության օրենսգրքով և սույն օրենքով:

**Հոդված 2. Օպերատիվ-հետախուզական գործունեությունը կարգավորող օրենսդրությունը**

1. Օպերատիվ-հետախուզական գործունեությունը կարգավորվում է Հայաստանի Հան­րա­պե­տության Սահմանադրությամբ, Հա­յաս­տանի Հանրապետության միջազգային պայմանագրերով, Հայաստանի Հանրապետության քրեական դատավարության օրենսգրքով, սույն օրենքով, այլ օրենքներով և իրավական ակտերով:
2. Օպերատիվ-հետախուզական գործունեության կազմակերպումը և մարտավարությունը, այդ թվում` օպերատիվ-հետախուզական գործունեություն իրականացնող պետական տարբեր մարմինների կա­ռուց­ված­քում գործող օպերատիվ ստորաբաժանումների միջև համագործակցության կարգը սահմանվում է Հա­յաս­տանի Հանրապետության կառավարության կամ օպե­րատիվ-հետախուզական գործունեություն իրականացնող մարմինների նորմատիվ իրավական ակտերով:

**Հոդված 3. Օպերատիվ-հետախուզական գործունեության հասկացությունը**

Օպերատիվ-հետախուզական գործունեությունը հանրային գործունեություն է, որն իրա­կա­­նացվում է սույն օրենքով լիազորված պետական մարմինների օպերատիվ ստորաբաժանումների կողմից` սույն օրեն­քով նախատեսված գործողությունների և օպերատիվ-հետախուզական միջոցառումների բա­ցա­հայտ կամ գաղտնի կատարման միջոցով՝ մարդու և քաղաքացու իրավունքներն ու ազատությունները պաշտ­պա­նե­լու, հասարակության և պետության անվտանգությունն ապահովելու նպատակով:

**Հոդված 4. Օպերատիվ-հետախուզական գործունեության խնդիրները**

1. Օպերատիվ-հետախուզական գործունեության խնդիրներն են`
2. հանցագործությունների հայտնաբերումը, կանխումը, խափանումը և բացահայտումը.
3. հանցագործություններ նախապատրաստող, կատարող կամ կատարած անձանց հայտնաբերումը և պար­զու­մը.
4. նախաքննության մարմնից և դատարանից թաքնվող, պատժի կրումից խուսափող անձանց հետախուզումը.
5. անհայտ կորած և այլ անձանց հետախուզումը.
6. չճանաչված դիակների, ինչպես նաև՝ առողջության կամ տարիքի պատճառով իրենց մասին տե­ղե­կու­թյուն­ներ հայտնել չկարողացող անձանց ինքնության պարզումը.
7. օպերատիվ-հետախուզական գործունեություն իրականացնող մարմինների, այդ մարմինների աշ­խա­տա­կից­ների և նրանց հետ գաղտնի հիմունքներով համագործակցող, ինչպես նաև նախկինում համագործակցած անձանց անվտանգության ապահովման համար անհրաժեշտ տեղեկությունների հավաքումը,
8. քրեական վարույթին ներգրավված անձանց անվտանգության ապահովման համար անհրաժեշտ տեղեկությունների հավաքումը.
9. ազգային անվտանգության ապահովման համար անհրաժեշտ տեղեկությունների հավաքումը.
10. քրեական դատավարությանն օժանդակելը.
11. մրցակցության պաշտպանության հանձնաժողովի պատճառաբանված միջնորդությամբ կամ օրենքով սահ­ման­ված դեպքերում տնտեսական մրցակցության պաշտպանության բնագավառի իրավախախտումների՝ հա­կամրցակ­ցային համաձայնությունների, մենաշնորհ կամ գերիշխող դիրքի չարաշահման կամ տնտեսական գոր­ծու­նեու­թյան արգելված համակարգման կանխումը կամ բացահայտումը.
12. քրեակատարողական հիմնարկներում Հայաստանի Հանրապետության քրեակատարողական օրենս­դրու­թյամբ սահմանված ռեժիմի ապահովմանն օժանդակելը.
13. ապօրինի ծագում ունեցող գույքի մասին տեղեկությունների և տվյալների հայտնաբերումը, այդ գույքի բռ­նագանձման գործընթացին աջակցելը.
14. Օպերատիվ ստորաբաժանումները հավաքում են նաև տեղեկություններ, որոնք անհրաժեշտ են.
15. պետական կամ ծառայողական գաղտնիք կազմող տեղեկությունների նկատմամբ թույլտվության կամ մուտ­քի իրավունք տալու համար,
16. ազգային անվտանգության մարմիններում, ոստիկանությունում կամ հակակոռուպցիոն կոմիտեում, իսկ օրեն­քով նախատեսված դեպ­քե­րում՝ նաև պետական այլ մարմիններում աշխատանքի ընդունելու համար.
17. «Կոռուպցիայի կանխարգելման հանձնաժողովի մասին» Հայաստանի Հան­րա­պե­տու­թյան օրենքով սահմանված ստուգումներ և ուսումնասիրություններ կատարելու համար.
18. մարդկանց կյանքի և առողջության, ինչպես նաև շրջակա միջավայրի համար առավել վտանգ ներ­կա­յաց­նող օբյեկտների շահագործման թույլտվություն տալու համար.
19. օպերատիվ-հետախուզական գործունեության իրականացման ընթացքում կոնկրետ անձանց հետ գաղտնի հա­մագործակցության հարաբերություններ ստեղծելու, պահպանելու և դադարեցնելու համար.
20. ոստիկանության կողմից օրենքով սահմանված կարգով սահմանային գոտում գտնվելու թույլտվություն տա­լու համար.
21. ոստիկանության կողմից «Մասնավոր պահնորդական գործունեության մասին» Հայաստանի Հան­րա­պե­տու­թյան օրենքով սահմանված կարգով թիկնապահական կամ պահնորդական գործունեության իրականացման արտոնագիր տալու համար.
22. սահմանապահ զորքերի կողմից օրենքով սահմանված կարգով սահմանային շերտ մուտք գործելու և այն­տեղ գտնվելու թույլտվություն տալու համար.
23. օտարերկրյա քաղաքացիներին կամ քաղաքացիություն չունեցող անձանց Հայաստանի Հանրապետության քա­ղաքացիություն, Հայաստանի Հանրապետությունում քաղաքական ապաստան, մուտքի արտոնագիր կամ կացության կարգավիճակ տա­լու, կամ համապատասխան որոշումների գործողության ժամկետը երկարաձգելու համար:
24. Օպերատիվ-հետախուզական գործունեության խնդիրները սահմանվում են միայն սույն օրենքով:

**Հոդված 5. Օպերատիվ-հետախուզական գործունեության սկզբունքները**

1. Օպերատիվ-հետախուզական գործունեությունն իրականացվում է հետևյալ սկզբունքների հիման վրա.
   1. օպերատիվ-հետախուզական գործունեության բացահայտ և գաղտնի մեթոդների ու միջոցների հա­մա­դր­ման.
   2. կոնսպիրացիայի.
   3. օպերատիվ-հետախուզական արձագանքման համաչափության:
2. Օպերատիվ-հետախուզական գործունեության սկզբունքները սահմանվում են միայն սույն օրենքով:

**Հոդված 6. Մարդու և քաղաքացու իրավունքների ու ազատությունների պաշտպանությունը օպերատիվ-հետախուզական գործունեության իրականացման ընթացքում**

* 1. Օպերատիվ-հետախուզական գործունեության իրականացման ընթացքում պետք է ապահովվի մարդու և քա­­ղաքացու իրավունքների և ազատությունների պաշտպանությունը:
  2. Մարդու և քաղաքացու հիմնական իրավունքները և ազատությունները սահմանափակող օպերատիվ-հե­տա­խու­­զական միջոցառումները կատարվում են միայն դատարանի որոշման հիման վրա:
  3. Անձը, որի կարծիքով օպերատիվ-հետախուզական գործունեություն իրականացնող մարմինների գոր­ծո­ղու­թյուն­­ները (անգործությունը) հանգեցրել են իր իրավունքների և ազատությունների խախտման, իրավունք ունի բո­ղո­­քարկել այդ գործողությունները (անգործությունը) օպերատիվ-հետախուզական գործունեություն իրա­կանացնող վե­րա­դաս մարմին, դատախազին կամ դատարան:
  4. Հայաստանի Հանրապետության քրեական դատավարության օրենսգրքի 12-րդ հոդվածի 1-ին մասի 1-9-րդ կետերով նախատեսված հիմ­քերով քրեական հետապնդումը դադարեցնելու, քրեական հետապնդում չհարուցելու կամ ապօրի­նի ծագում ունեցող գույքի բռնագանձման վարույթն ավարտելու մասին որոշումների կայացումից, ինչպես նաև արդարացման դատավճռի օրինական ուժի մեջ մտնելուց հետո երկամ­սյա ժամկետում անձն իրավունք ունի օպերատիվ-հետախուզական գործունեություն իրականացնող մարմնից պա­հանջել իր նկատմամբ կատարված օպերատիվ-հետախուզական միջոցառումների արդյունքում ստացված ու իրեն վերաբերող տեղեկությունները: Նշված տեղեկությունների տրամադրումը մերժվում է, եթե դրանք պարունակում են պետական գաղտնիք կամ, եթե քրեական վարույթը շարունակվում է, և դրանց տրամադրումը կարող է խոչընդոտել հանցագործության բացահայտմանը:
  5. Սույն հոդվածի 4-րդ մասով նախատեսված տեղեկությունների տրամադրումը մերժելու դեպքում օպերատիվ ստորաբաժանումը գրավոր տեղեկացնում է օպերատիվ-հետախուզական տվյալ ստորաբաժանման գտնվելու վայրի դատախազին` նշելով տեղեկությունների տրամադրումը մերժելու հիմքերը: Տեղեկանալու օրվանից եռօրյա ժամկետում դատախազը հաստատում է մերժման օրինականությունը կամ հանձնարարում օպերատիվ-հետախուզական տվյալ ստորաբաժանմանը տրամադրել անձի կողմից պահանջվող տեղեկությունները:
  6. Սույն հոդվածի 4-րդ մասով նախատեսված տեղեկությունների տրամադրումը մերժելու և դրա օրինականությունը հսկող դատախազի կողմից հաստատելու մասին օպերատիվ ստորաբաժանումն անհապաղ գրավոր տեղեկացնում է համապատասխան պահանջը ներկայացրած անձին` նշելով տեղեկությունների տրամադրումը մերժելու հիմքերը:
  7. Օպերատիվ-հետախուզական միջոցառումների արդյունքում ստացված տեղեկությունների կրիչները չեն կա­րող ոչնչացվել մինչև սույն հոդվածի 4-րդ մասով սահմանված ժամկետի լրանալը:

**Հոդված 7. Պետական գաղտնիք կազմող տեղեկությունների պաշտպանությունը**

1. Օպերատիվ-հետախուզական միջոցառումների կազմակերպման, պլանավորման, կատարման ընթացքում օգ­­տագործվող կամ օգտագործված ուժերի, միջոցների ու աղբյուրների, կատարման մարտավարության, օպերատիվ-հետախուզական մի­ջո­ցա­ռումների արդյունքների, օպերատիվ-հետախուզական գործունեության ֆինանսավորման, օպերատիվ-հե­տա­խու­զական գործունեություն իրականացնող մարմինների նախկին և գործող հաստիքային գաղտնի աշխատակիցների, այդ մար­մին­նե­րի հետ գաղտնի հիմունքներով համագործակցող կամ համագործակցած, աջակցություն ցուցաբերող կամ ցու­ցա­բե­րած անձանց, ինչպես նաև պետական գաղտնիք կազմող տեղեկությունների պաշտպանության մեթոդների և մի­ջոց­ների մասին տեղեկությունները հանդիսանում են պետական գաղտնիք:
2. Սույն օրենքով և Հայաստանի Հանրապետության քրեական դատավարության օրենսգրքով նախատեսված դեպ­քերում քրեական վարույթ իրականացնող մարմնին փոխանցվող օպերատիվ-հետախուզական միջոցառումների արդյունքները չպետք է բացահայտեն սույն հոդվածի 1-ին մասում նախատեսված այլ տեղեկությունները:
3. Օպերատիվ-հետախուզական գործունեության նկատմամբ դատական վերահսկողության և դա­տա­խա­զա­կան հսկողության շրջանակներում օպերատիվ-ծառայողական փաստաթղթերի ստուգման, դրանց ար­դյուն­քում որոշումների կայացման ընթացքում դատավորի և դատախազի կողմից ձեռնարկվում են անհրաժեշտ մի­ջոց­ներ բացառելու կողմնակի անձանց ծանոթացումը օպերատիվ-ծառայողական փաստաթղթերին, դրանց ուսումնասիրման արդյունքում դատավորի կամ դատախազի կողմից կայացված որոշումներին, եթե դրանցում կարող են ամրագրված լինել պետական գաղտ­նիք կազմող տեղեկություններ:
4. Սույն հոդվածի 3-րդ մասում նշված օպերատիվ-ծառայողական փաստաթղթերը և դատավորի կամ դատախազի կողմից կա­յաց­ված որոշումները կամ այլ ակտերը պահվում են միայն օպերատիվ ստորաբաժանումներում:

**Հոդված 8. Օպերատիվ-հետախուզական գործունեության ընթացքում կիրառվող հատուկ տեխնիկական միջոցները**

1. Օպերատիվ-հետախուզական միջոցառումների կատարման ընթացքում օպերատիվ-հետախուզական գոր­ծու­նեություն իրականացնող մարմինների օպերատիվ ստորաբաժանումների կող­մից կարող են կիրառվել հատուկ տեխ­նիկական միջոցներ:
2. Հատուկ տեխնիկական միջոցների օգտագործման արդյունքում ստացված կրիչները կցվում են օպերատիվ-հե­տախուզական միջոցառման արձանագրությանը:
3. Օպերատիվ-հետախուզական գործունեության ընթացքում օգտագործվող հատուկ տեխնիկական մի­ջոց­նե­րի ցանկը պետական կառավարման լիազոր մարմնի ներկայացմամբ հաստատում է Հայաստանի Հանրապետության կա­ռա­վա­րու­թյու­նը:
4. Օպերատիվ-հետախուզական գործունեության ընթացքում կիրառվող հատուկ տեխնիկական միջոցները չպետք է վնաս պատճառեն մարդկանց կյանքին, առողջությանը և շրջակա միջավայրին:
5. Արգելվում է գաղտնի տեղեկություններ ստանալու համար նախատեսված (մշակված, ծրագրված, հար­մա­րեց­ված) հատուկ տեխնիկական միջոցների օգտագործումը սույն օրենքով չլիազորված պետական և տեղական ինք­նակառավարման մարմինների, նրանց պաշտոնատար անձանց, ֆիզիկական կամ իրավաբանական անձանց կող­մից:

**Հոդված 9. Օպերատիվ-հետախուզական գործունեության ֆինանսավորումը**

1. Օպերատիվ-հետախուզական գործունեությունը ֆինանսա­վորում է Հայաստանի Հան­րա­պե­տու­թյան պետական բյուջեի միջոցների հաշվին:
2. Օպերատիվ-հետախուզական գործունեության իրականացման համար հատկացված (առանձնացված) ֆի­նան­սական միջոցների ծախսերի նկատմամբ վերահսկողությունն իրականացվում է օպերատիվ-հետախուզական գոր­ծունեություն իրականացնող պետական մարմնի ղեկավարի, ինչպես նաև Հայաստանի Հանրապետության օրենս­դրությամբ լիազորված պետական կառավարման մարմնի կողմից:

**Հոդված 10. Օպերատիվ-հետախուզական գործունեության տեղեկատվական ապահովումը և փաստաթղթավորումը**

* 1. Օպերատիվ-հետախուզական գործունեություն իրականացնող մարմինները կարող են ստեղծել և օգ­տա­գոր­ծել տեղեկատվական-որոնողական համակարգեր, որոնք իրենցից ներկայացնում են օպերատիվ-հետախուզական գոր­ծունեության խնդիրների լուծման համար նշանակություն ունեցող թղթային, էլեկտրոնային կամ նյութական այլ կրիչ­ների վրա ամրագրված և համակարգված տվյալների շտեմարաններ:
  2. Օպերատիվ-հետախուզական գործունեության խնդիրների լուծման նպատակով օպերատիվ ստո­րա­բա­ժա­նում­ները կազմում և վարում են օպե­րա­­­տիվ հաշվառման գործեր:
  3. Օպերատիվ հաշվառման գործը կազմվում է օպերատիվ-հետախուզական միջոցառումների և գործողությունների կատարման ըն­թաց­քում հավաքվող (ստացվող) տեղեկությունների համակարգման, ստուգման, վերլուծության, գնահատման և դրա հիման վրա համապատասխան որոշումներ ընդունելու նպատակով:
  4. Օպերատիվ հաշվառման գործի կազմման փաստն ինքնին մարդու և քաղաքացու սահ­մա­նա­դրա­­կան իրավունքների և ազատությունների սահմանափակման հիմք չէ:
  5. Օպերատիվ հաշվառման գործը կարճվում է սույն օրենքի 4-րդ հոդվածով նախատեսված կոնկրետ խ­ն­դիր­նե­րի լուծման, ինչպես նաև այդ խնդիրների լուծման օբյեկտիվ անհնարինության մասին վկայող հան­գա­մանք­ների պարզ­ման դեպքում:
  6. Օպերատիվ հաշվառման գործի տեսակները, դրանց կազմման, վարման, կարճման, արխիվացման և ոչն­չաց­ման կարգը սահմանվում է օպերատիվ-հետախուզական գործունեություն իրականացնող մարմնի նորմատիվ իրա­վական ակտով:

**Հոդված 11. Օպերատիվ-հետախուզական միջոցառման արդյունքների ամրագրումը և օգտագործումը**

1. Օպերատիվ-հետախուզական միջոցառման կատարման ընթացքը և արդյունքները ենթակա են ար­ձա­նա­գր­ման` այն կատարող պաշ­տոնատար անձի կողմից:
2. Արձանագրությունում պետք է նշվեն՝ օպերատիվ-հետախուզական միջոցառման կատարման տեղը, ժա­մա­նա­կը, այն կատարող օպերատիվ ստորաբաժանման աշխատակցի, օպերատիվ-հետախուզական միջոցառման այլ մասնակցի անունը, ազգանունը, պաշտոնը, ինչպես նաև այն անձի անհատական տվյալները, որին վերաբերում են օպե­­րատիվ-հետախուզական միջոցառման արդյունքում ստացված տեղեկությունները, օպերատիվ-հե­տա­խու­զա­կան միջոցառման ընթացքում ձեռնարկված բոլոր գործողություններն այն հաջորդականությամբ, ինչպես որ դրանք կա­տարվել են, կիրառված հատուկ տեխնիկական միջոցները, ինչպես նաև օպերատիվ-հետախուզական մի­ջո­ցառ­ման հետևանքով ձեռք բերված տեղեկությունները, նյութերը և փաստաթղթերը: Արձանագրությունը ստորագրում է օպե­րատիվ-հետախուզական միջոցառումը կատարած պաշտոնատար անձը:
3. Թվային, այդ թվում` հեռախոսային հաղորդակցության վերահսկում օպերատիվ-հետախուզական մի­ջո­ցառ­ման արձանագրության մեջ պետք է բառացիորեն վերարտադրվի ձայնագրության` օպերատիվ նշանակություն ունե­­­ցող մասը:
4. Օպերատիվ-հետախուզական միջոցառման ընթացքում կազմված, պատրաստված կամ ստացված լուսանկարչական նե­գատիվները և լուսանկարները, տեղեկատվության թվային կրիչները, ձայներիզները, տեսաերիզները, դիա­պո­զի­տիվ­ները, գծագրերը, պլանները և տեղեկատվության ոչ թվային այլ կրիչները կցվում են դրա արձանագրությանը:
5. Օպերատիվ-հետախուզական միջոցառումը կատարող պաշտոնատար անձի, միջոցառման այլ մաս­նա­կից­ների անունները, ազգանունները, պաշտոններն արձանագրության մեջ չեն նշվում, եթե դրանով կարող են բա­ցա­հայտվել օպերատիվ-հետախուզական գործունեություն իրականացնող մարմինների հաստիքային գաղտնի աշ­խա­­տակիցների կամ այդ մարմինների հետ գաղտնի հիմունքներով համագործակցող (համագործակցած) անձանց ինքնությունը:
6. Օպերատիվ-հետախուզական միջոցառման արձանագրությունը օպերատիվ ստորաբաժանման աշխատակիցը կցում է օպերատիվ հաշվառման այն գոր­ծին, որի վարման շրջանակներում տվյալ միջոցառումը կատարվել է:
7. Մինչև քրեական վարույթի նախաձեռնումն կատարված, ինչպես նաև հետաքննության շրջանակներում կատարված օպերատիվ-հետախուզական միջոցառումների արդյունքները կամ ապօրինի ծագում ունեցող գույքի բռնագանձման վերաբերյալ գործընթաց սկսելու կամ սկսված վարույթին առերևույթ առնչվող տվյալները քրեական վա­­րույթ իրականացնող մարմնին փոխանցվում են օպերատիվ ստորաբաժանման ղեկավարի որոշման հիման վրա՝ օպերատիվ-հետախուզական գոր­ծու­նեու­թյուն իրականացնող մարմնի նորմատիվ իրավական ակտով և ՀՀ քրեական դատավարության օրենսգրքով սահ­ման­ված կարգով:
8. Օպերատիվ-հետախուզական գործունեության ընթացքում ստացված տեղեկատվությունը կարող է փո­խանց­­վել նաև օպերատիվ-հետախուզական գործունեություն իրականացնող այլ մարմիններին, միջազգային կազմակերպություններին, օտարերկրյա պետությունների իրավասու մարմիններին և հատուկ ծառայություններին` նրանց հարցմանն ի պատասխան կամ օպերատիվ-հետախուզական գործունեություն իրականացնող մարմնի նա­խա­­ձեռնությամբ` Հայաստանի Հանրապետության օրենսդրությամբ և Հայաստանի Հանրապետության միջազգային պայ­մանագրերով սահմանված կարգով:
9. Առանց օրենքով սահմանված կարգով պետական գրանցման (հաշվառման) կամ հարկային մարմիններում հաշ­վառման ձեռնարկատիրական գործունեություն իրականացնելու կամ օրենքով սահմանված արտոնագրման են­թակա գործունեությունն առանց արտոնագրի կամ ծանուցման ենթակա գործունեությունն առանց ծանուցման իրա­վունքի ձեռք բերելու, իրականացնելու կամ առանց թույլտվության կամ առանց արտոնագրի կամ ծանուցման են­թա­կա գործունեությունն առանց ծանուցման իրավունքի ձեռք բերելու, ընդերքը կամ բնական պաշարներն օգ­տա­գոր­ծելու դեպքերի հայտնաբերմանն ուղղված հարկային մարմինների կողմից իրակա­նացվող օպերատիվ-հե­տա­խու­զական միջոցառումների արդյունքում կազմված­ արձա­նա­գրությունը հիմք է օրենքով նախատեսված պա­տաս­խա­նատվության միջոցներ կիրառելու, ինչպես նաև հարկային պարտավորություններ առաջա­դրելու հա­մար:

Առաքվող կամ տեղափոխվող արտադրանքի, ապրանքների փաստաթղթավորման և (կամ) ուղեկցող փաս­տա­թղ­թերի գրանցման` օրենքով սահմանված կարգի խախտումների հայտնաբերմանն ուղղված հարկային մար­մին­նե­րի կողմից իրականացվող օպերատիվ-հետախուզական միջոցառումների արդյունքում կազմված արձա­նա­գրու­թյու­նը հիմք է օրենքով սահմանված կարգի խախտումը պարզելու և միայն խախտման հիմք հանդիսացող գործարքի կամ գործողության մասով օրենքով նախատեսված պատասխանատվության միջոցներ կիրառելու, հարկային պար­տա­վորություններ առաջադրելու, ինչպես նաև մինչև հարկային պարտավորությունների կատարումը ան­փաս­տա­թուղթ ապրանքների կամ չգրանցված ուղեկցող փաստաթղթով ապրանքների վրա արգելանք կիրառելու համար:

**Հոդված 12. Օպերատիվ-հետախուզական միջոցառումների կատարման ժամկետները**

1. Սույն օրենքի 21-րդ հոդվածով նախատեսված օպերատիվ-հետախուզական միջոցառումների կատարումը թույլատրելու մասին որոշ­ման գործողության ժամկետը հաշվարկվում է դրա կայացման օրից և չի կարող երեք ամսից ավելի լի­նել:
2. Սույն հոդվածի 1-ին մասով սահմանված որոշումների գործողության ժամկետը կարող է եր­կա­րա­ձգ­վել դրանց կայացման համար սույն օրենքով սահմանված ընդհանուր կարգով՝ յուրաքանչյուր անգամ երեք ամի­սը չգերազանցող ժամկետով:
3. Դատարանի և օպերատիվ ստորաբաժանման ղեկավարի որոշման հիման վրա կատարվող օպերատիվ-հետախուզական միջոցառումների ընդհանուր ժամկետը չի կարող գերազանցել տասներկու ամիսը:

**ԳԼՈՒԽ 2**

**ՕՊԵՐԱՏԻՎ-ՀԵՏԱԽՈՒԶԱԿԱՆ ԳՈՐԾՈՒՆԵՈՒԹՅՈՒՆ ԻՐԱԿԱՆԱՑՆՈՂ ՊԵՏԱԿԱՆ ՄԱՐՄԻՆՆԵՐԸ ԵՎ ՆՐԱՆՑ ՀԵՏ ՀԱՄԱԳՈՐԾԱԿՑՈՂ ԱՆՁԻՆՔ**

**Հոդված 13. Օպերատիվ-հետախուզական գործունեություն իրականացնող պետական մարմինները**

1. Օրենքով վերապահված լիազորությունների շրջանակներում օպերատիվ-հետախուզական գործունեություն իրականացնելու իրավունք ունեն`
2. ազգային անվտանգության մարմինները.
3. հակակոռուպցիոն կոմիտեն.
4. հարկային մարմինները.
5. մաքսային մարմինները.
6. ոստիկանությունը.
7. ռազմական ոստիկանությունը.
8. քրեակատարողական ծառայությունը:
9. Օպերատիվ-հետախուզական գործունեություն իրա­կա­նաց­նե­լու լիազորությամբ օժտված են սույն հոդվածի 1-ին մասով նախատեսված պետական մարմինների կառուցվածքում գործող օպե­­րատիվ ստորաբաժանումները:
10. Օպերատիվ ստորաբաժանումը օպերատիվ-հետախուզական գործունեություն իրականացնող պետական մարմ­նի կառուցվածքային ստորաբաժանում է, որի հիմնական գործառույթը օպերատիվ-հետախուզական գոր­ծու­նեու­­թյան իրականացումն է:
11. Օպերատիվ ստորաբաժանումների ցանկը, կառուցվածքը, աշխատանքի կազմակերպման կարգը սահ­ման­վում է օպերատիվ-հետախուզական գործունեություն իրականացնող պետական մարմնի նորմատիվ իրա­­վական ակտով:
12. Քրեակատարողական ծառայությունը օպերատիվ-հետախուզական միջոցառումներ կարող է կատարել միայն քրեակատարողական ծառայության` կալանավորվածներին պահելու վայրերում և ուղղիչ հիմնարկներում:
13. Կալանավորվածներին պահելու վայրերից կամ ուղղիչ հիմնարկներից դուրս քրեակատարողական ծա­ռա­յու­թյան օպերատիվ ստորաբաժանումներն օպերատիվ-հետախուզական միջոցառումները կատարում են միայն օպե­րա­տիվ-հետախուզական գործունեություն իրականացնող պետական այլ մարմինների հետ համատեղ և հա­մա­ձայ­նեց­ված կարգով:
14. Կալանավորվածներին պահելու վայրերում և ուղղիչ հիմնարկներում օպերատիվ-հետախուզական գոր­ծու­նեու­թյուն իրականացնող պետական այլ մարմինների օպերատիվ ստորաբաժանումներն իրավասու են կատարել օպե­­րատիվ-հետախուզական միջոցառումներ միայն քրեակատարողական ծառայության հետ համատեղ և հա­մա­ձայ­նեցված կարգով, բացառությամբ սույն օրենքի 21-րդ հոդվածի 1-ին մասի 13-րդ կետով նախատեսված օպե­րա­տիվ-հետախուզական միջոցառման կատարման:

**Հոդված 14. Հայաստանի Հանրապետության ազգային անվտանգության ծառայության, Հայաստանի Հանրապետության ոստիկանության և Հայաստանի Հանրապետության հակակոռուպցիոն կոմիտեի օպերատիվ-տեխնիկական ստորաբաժանումները**

* 1. Սույն օրենքով նախատեսված «թվային, այդ թվում` հեռախոսային հաղորդակցության վերահսկում» օպե­րա­տիվ-հե­տա­խու­զա­կան միջոցառման կատարումն ապահովում են Հայաստանի Հանրապետության ազգային ան­վտան­­գության ծա­ռա­յու­թյան, Հայաստանի Հանրապետության ոստիկանության և Հա­յաս­­տանի Հանրապետության հակակոռուպցիոն կոմիտեի օպե­րատիվ-տեխ­նի­կա­կան ստո­րա­բա­ժա­նում­նե­րը (այսուհետ՝ օպերատիվ-տեխնիկական ստորաբաժանում):
  2. Օպերատիվ-տեխնիկական ստորաբաժանման անմիջական ղեկավարումն իրականացնում է օպերատիվ-տեխ­­նի­կական ստորաբաժանման պետը, որին նշանակում է Հայաստանի Հանրապետության վարչապետը՝ հա­մա­պա­­­տասխանաբար Հայաստանի Հանրապետության ազգային անվտանգության ծառայության տնօրենի, Հա­յաս­տա­­­նի Հանրապետության ոստիկանության պետի և Հայաստանի Հանրապետության հակակոռուպցիոն կոմիտեի նախագահի ներկայացմամբ: Օպերատիվ-տեխնիկական ստորաբաժանման ընդ­­­հանուր ղեկավարումն իրականացնում են համապատասխանաբար Հայաստանի Հանրապետության ազգային ան­­­վտանգության ծառայության տնօ­րենը, Հայաստանի Հանրապետության ոստիկանության պետը և Հայաստանի Հանրապետության հա­կա­կո­ռուպ­­ցիոն կոմիտեի նախագահը:

**Հոդված 15. Օպերատիվ-հետախուզական գործունեություն իրականացնող մարմնի լիազորությունները**

1. Օպերատիվ-հետախուզական գործունեություն իրականացնող մարմինը, սույն օրենքի 4-րդ հոդվածով սահմանված խնդիրների լուծման նպատակով, լիազորված է`
2. բացահայտ կամ գաղտնի եղանակով կատարել սույն օրենքի 21-րդ հոդվածով նախատեսված օպերատիվ-հե­տախուզական միջոցառումները.
3. օպերատիվ-հետախուզական գործունեություն իրականացնող մարմինների հետ գաղտնի համագործակցելու ցանկություն հայտնած անձանց հետ հաստատել համագործակցության հարաբերություններ և դադարեցնել դրանք.
4. օգտագործել հատուկ և այլ տեխնիկական ու տրանսպորտային միջոցներ, հետախուզական շներ.
5. օգտագործել օպերատիվ-հետախուզական գործունեություն իրականացնող մարմիններին կամ նրանց պաշ­տո­նատար անձանց պատկանող շինությունները.
6. պայմանագրի հիման վրա, ինչպես նաև գրավոր կամ բանավոր համաձայնությամբ օգտագործել իրա­վա­բա­­նական կամ ֆիզիկական անձանց պատկանող շինությունը, աշխատասենյակը, տրանսպորտային մի­­ջոցը և այլ գույքը.
7. ՀՀ օրենսդրությամբ սահմանված կարգով ստեղծել կազ­մակերպություններ, որոնք անհրաժեշտ են սույն օրենքով սահմանված խնդիրները լուծելու համար.
8. կոնսպիրացիայի ապահովման նպատակով օգտագործել ազգային անվտանգության մարմինների կող­մից պատրաստվող՝ օպերատիվ-հետախուզական գործունեություն իրականացնող մարմնի պաշտոնատար անձի կամ այդ մարմնի հետ գաղտնի հիմունքներով համագործակցող անձի ինքնությունը, օպերատիվ-հետախուզական գործունեություն իրականացնող մարմնիկողմից ստեղծվածկազ­մակերպության գործունեության իրական նպատակը, օպերատիվ ստորաբաժանման տրանսպորտային մի­ջոց­նե­րը քողարկող փաստաթղթեր.
9. հանցանք կատարած լինելու անմիջականորեն ծագած հիմնավոր կասկածով ձերբակալում իրականացնելու, ինչպես նաև ծանր կամ առանձնապես ծանր հանցանքների վարույթով հետախուզվող մեղադրյալին ձերբակալելու նպատակով անձին հետապնդելիս մուտք գործել բնակարաններ, շինություններ, տարածքներ, հողամասեր, այդ թվում` արգելքները վերացնելու միջոցով.
10. սահմանափակել Հայաստանի Հանրապետությունից անձի ելքի իրավունքը առավելագույնը 10 օրով, եթե առկա են ծանր կամ առանձնապես ծանր հանցանք կատարելու մեջ նրա մասնակցությունը հիմնավորող բավարար տվյալներ.
11. օպերատիվ-հետախուզական գործունեություն իրականացնող մարմինների ոչ օպերատիվ ստո­րա­բա­ժա­նում­ներին տալ կատարման համար պարտադիր գրավոր հանձնարարություններ, այդ ստորաբաժանումների աշ­խա­տակիցներին ընդգրկել սույն օրենքով սահմանված խնդիրների լուծմանը, ինչպես նաև օպերատիվ-հետախուզական միջոցառումների կատարմանը.
12. ցուցաբերել անհրաժեշտ աջակցություն հատուկ պետական պաշտպանության ոլորտում լիազոր մարմնին.
13. կատարել քննիչի և դատախազի, օպերատիվ-հետախուզական գործունեություն իրականացնող պետական այլ մարմնի կամ օպերատիվ այլ ստորաբաժանման հանձնարարությունը, դատարանի որոշումը և կարգադրությունը, օտարերկրյա պետությունների իրավասու մար­մինների և հա­տուկ ծառայությունների, միջազգային կազմակերպու­թյուն­­ների հարցումները.
14. աջակցել Մրցակցության պաշտպանության հանձնաժողովին՝ տնտեսական մրցակցության պաշտ­պանության ոլորտի իրավախախտումների կանխման կամ բացահայտման գործում.
15. օպերատիվ-հետախուզական գործունեություն իրականացնող այլ մարմիններին իրազեկել այդ մարմինների իրա­վա­սու­թյանը վերաբերող խնդիրներին առնչվող տվյալների և փաստերի մասին, և ցուցաբերել նրանց անհրաժեշտ օգնություն.
16. ստուգել ազդարարման միասնական էլեկտրոնային հարթակի միջոցով ստացված անանուն հա­ղոր­դում­նե­րը, եթե հաղորդմամբ ներկայացվող տեղեկությունը բավարար չափով հիմնավորված է, վերաբերում է կոնկրետ պաշ­տո­նատար անձի կամ մարմնի և պարունակում է տվյալներ, որոնք ողջամտորեն կարող են ստուգվել.
17. «Կոռուպցիայի կանխարգելման հանձնաժողովի մասին» Հայաստանի Հանրապետության օրենքով նա­խա­տես­­ված հայտարարագրերի վերլուծության և բարեվարքության վերաբերյալ ուսումնասիրության գործընթացների շր­­ջանակներում Կոռուպցիայի կանխարգելման հանձնաժողովի դիմումի հիման վրա ստուգել հայցվող տե­ղե­կա­տվու­­թյունը՝ հանձնաժողով փոխանցելով իրենց հայտնի դարձած տվյալները.
18. միջոցներ ձեռնարկել կոնսպիրացիայի ապահովման ուղղությամբ:
19. Սույն հոդվածի 1-ին մասի 6-րդ և 7-րդ կետերով նախատեսված լիազորություններով օժտված են ազգային ան­վտան­­­գության մարմինները, ոստիկանությունը և հակակոռուպցիոն կոմիտեն:
20. Սույն հոդվածի 1-ին մասի 8-րդ կետով նախատեսված դեպքերում բնակարան, շինություն, տարածք կամ հողամաս մուտք գործելուց հետո կազմվում է արձանագրություն, որում նշվում են դրա գտնվելու վայրը, անհրաժեշտ գործողությունները կատարելու ավարտի օրը, ժամը, տարածքում կատարված բոլոր գործողությունները, այդ գործողություններին մասնակցած անձանց անունները, ազգանունները, պաշտոնները, բնակության վայրերը: Արձանագրության պատճենը տրվում կամ ուղարկվում է բնակարանի, շինության, տարածքի կամ հողամասի սեփականատիրոջը կամ նրա լիազորած անձին: Եթե բնակարան, շինություն, տարածք կամ հողամաս մուտքը կատարվել է սեփականատիրոջ կամ նրա լիազորած անձի բացակայությամբ, ապա անհրաժեշտ գործողությունները կատարելուց հետո բնակարան, շինություն, տարածք կամ հողամաս մուտք գործած անձանց կողմից պետք է ապահովվի դրա հետագա անվտանգությունը: Եթե վերը նշված գործողությունները կատարվել են քաղաքացիների կամ պաշտոնատար անձանց կամքին հակառակ, ապա համապատասխան արձանագրության պատճենը 24 ժամվա ընթացքում ուղարկվում է հսկող դատախազին:
21. Օպերատիվ ստո­րա­բա­ժա­նում­նե­րի և դրանց պաշտոնատար անձանց օրինական պահանջները և օրենքով սահմանված կարգով արված հար­ցում­ները ենթակա են պարտադիր կատարման հասցեատեր ֆիզիկական կամ իրավաբանական անձանց կողմից:

**Հոդված 16. Օպերատիվ-հետախուզական գործունեություն իրականացման սահմանափակումները**

1. Օպերատիվ-հետախուզական գործունեության իրականացման ընթացքում արգելվում է.
   1. կատարել օպերատիվ-հետախուզական միջոցառումներ սույն օրենքով չնախատեսված խնդիրների լուծման նպա­տակով.
   2. օրենքով չնախատեսված դեպքերում հրապարակել մարդու և քաղաքացու մասնավոր և ընտանեկան կյան­քի գաղտնիությունը, պատիվը և բարի համբավը շոշափող տեղեկությունները.
   3. ուղղակի կամ անուղղակի ձևով սադրել անձին հակաիրավական գործողությունների կատարման.
   4. կեղծել օպերատիվ-հետախուզական գործունեության արդյունքները.
   5. իրենց լիազորություններն իրականացնել ի շահ կամ ի վնաս ֆիզիկական կամ իրավաբանական որևէ անձի, միջամտել պետական և տեղական ինքնակառավարման մարմինների, հա­սա­րա­կական, կրոնական կազմակերպությունների կամ կուսակցությունների գործունեությանը.
   6. օպերատիվ-հետախուզական գործունեության ընթացքում որպես գաղտնի հիմունքներով համագործակցող անձ հավաքագրել ազգային ժողովի պատգամավորին, Կառավարության անդամին, դատավորին, պաշտպանության հանրապետական գործադիր մարմնի, դատախազության, նախաքննության մարմնում **ինքնավար պաշտոն զբաղեցնող անձանց,** օպերատիվ ստորաբաժանումների աշխատակից­ներին, փաստաբաններին, նոտարներին, մարդու իրավունքների պաշտպանին կամ նրա աշխատակազմում պաշտոն զբա­ղեցնող անձանց:

**Հոդված 17. Օպերատիվ-հետախուզական գործունեություն իրականացնող մարմինների օպերատիվ ստորաբաժանումների աշխատակիցների սոցիալական և իրավական պաշտպանությունը**

* 1. Օպերատիվ-հետախուզական գործունեություն իրականացնող մարմինների օպերատիվ ստո­րա­բա­ժա­նում­նե­րի պաշտոնատար անձանց վրա տարածվում են պետական այն մարմինների աշխատակիցների սոցիալական և իրա­վական պաշտպանության երաշխիքները, որոնց հաստիքներում նրանք ընդգրկված են:
  2. Օպերատիվ-հետախուզական գործունեություն իրականացնելու լիազորություն ունեցող պաշտոնատար անձանց` հանցավոր խմբերում հատուկ առաջադրանքներ կատարելու, ինչպես նաև այդ անձանց` հաս­տիքային գաղտնի աշխատակցի պաշտոնում ծառայության ժամանակը հաշվակցվում է օպերատիվ-հե­տա­խու­զա­կան գործունեություն իրականացնող մարմնում ծառայության ընդհանուր ստաժի մեջ` Հայաստանի Հան­րա­պե­տու­թյան կառավարության կողմից սահմանված կարգով արտոնյալ պայմաններով կենսաթոշակ նշանակելու հա­մար:
  3. Օպերատիվ-հետախուզական գործունեություն իրականացնող մարմինների օպերատիվ ստո­րա­բա­ժա­նում­նե­րի աշխատակիցներն իրենց գործառույթներն իրականացնելիս հիմնվում են օրենքի, իսկ օրենքով նախատեսված դեպքերում` նաև իրավասու անձի հանձնարարության, որոշման վրա:
  4. Ոչ ոք իրավունք չունի միջամտել օպերատիվ-հետախուզական գործունեություն իրականացնող մարմինների օպե­­րատիվ ստորաբաժանումների և դրանց պաշտոնատար անձանց օրինական գործողություններին` բա­ցա­ռու­թյամբ օրենքով ուղղակիորեն լիազորված անձանցից:

**Հոդված 18. Օպերատիվ-հետախուզական գործունեություն իրականացնող մարմինների հետ համագործակցող անձինք**

1. Օպերատիվ-հետախուզական գործունեության իրականացմանը կարճաժամկետ կամ երկարաժամկետ, ան­հա­­տույց կամ հատուցմամբ, կարող են ներգրավվել չափահաս և գործունակ ֆի­զիկական անձինք` պահպանելով հա­մագործակցության գաղտնիությունը: Համագործակցությունը հնարավոր է միայն այդ անձանց հա­մա­ձայ­նու­թյամբ:
2. Այդ անձինք պարտավոր են չհրապարակել համագործակցության առն­չու­թյամբ իրենց հայտնի դարձած տե­ղե­­կությունները, ինչպես նաև ակնհայտ սուտ տեղեկություններ չտրա­մա­դրել օպե­րատիվ-հետախուզական գոր­ծու­նեու­թյուն իրականացնող մարմիններին: Օպերատիվ-հետախուզական գոր­ծու­նեու­թյուն իրականացնող մարմին­նե­րը պարտավոր են գաղտնի պահել իրենց հետ գաղտնի հիմունքներով հա­մա­գոր­ծակցող կամ համագործակցած ան­ձանց հետ համագործակցության փաստը և նրանց անհատական տվ­յալ­ները:
3. Օպերատիվ-հետախուզական գործունեություն իրականացնող մարմինների հետ գաղտնի հիմունքներով հա­­մագործակցող անձանց տեսակները, նրանց հավաքագրման, համագործակցության դադարեցման, ինչպես նաև գաղտ­նի հիմունքներով համագործակցող անձանց հատուցման կարգը սահմանվում է օպերատիվ-հետախուզական գոր­ծունեություն իրականացնող մարմինների նորմատիվ իրավական ակտերով:

**Հոդված 19. Օպերատիվ-հետախուզական գործունեություն իրականացնող մարմինների հետ համագործակցող անձանց սոցիալական և իրավական պաշտպանությունը**

1. Օպերատիվ-հետախուզական գործունեություն իրականացնող մարմինների հետ համագործակցող անձինք գտնվում են պետության պաշտպանության և հոգածության ներքո:
2. Համագործակցող անձանց կողմից օպերատիվ ստորաբաժանումներին մատուցած ծառայությունների դիմաց տրված հատուցումը հարկման և հայտարարագրման ենթակա չէ:
3. Օպերատիվ-հետախուզական գործունեություն իրականացնող մարմինների հետ գաղտնի հիմունքներով հա­մագործակցող անձի` օպերատիվ-հետախուզական միջոցառմանը մասնակցելու հետևանքով զոհվելու դեպքում նրա ընտանիքին և խնամքի տակ գտնվող անձանց պետական բյուջեի միջոցներից վճարվում է միանվագ նպաստ` զոհ­վածի ամսական դրամական բավարարման հինգ տարվա գումարի չափով, և օրենսդրությամբ սահմանված կար­գով նշանակվում է կերակրողին կորցնողի կենսաթոշակ:
4. Օպերատիվ-հետախուզական գործունեություն իրականացնող մարմինների հետ գաղտնի հիմունքներով հա­մագործակցող անձի` օպերատիվ-հետախուզական միջոցառմանը մասնակցելու հետևանքով վիրավորվելու, խե­ղում կամ կոնտուզիա կամ առողջության համար այլ ծանր հետևանքների առաջանալու դեպքում պետական բյուջեի մի­ջոցներից նրան վճարվում է միանվագ նպաստ` ամսական դրամական բավարարման երկու տարվա գումարի չա­փով, և օրենսդրությամբ սահմանված կարգով նշանակվում է հաշմանդամության կենսաթոշակ:
5. Պետությունը երաշխավորում է օպերատիվ-հետախուզական գործունեություն իրականացնող մարմինների հետ համագործակցելու համաձայնություն տված անձանց իրավական պաշտպանությունը` կապված նրանց կողմից ստանձ­­նած պարտականությունների կամ հասարակական պարտքի իրավաչափ կատարման հետ:
6. Օպերատիվ-հետախուզական գործունեություն իրականացնող մարմինների հետ գաղտնի հիմունքներով հա­մագործակցող անձը, ով օպերատիվ-հետախուզական միջոցառման կատարման ըն­թաց­քում, ելնելով ծառայողական անհրաժեշտությունից, մասնակցել է հանցագործության կատարմանը, ազատվում է քրեական պատասխանատվությունից՝ Հայաստանի Հանրապետության քրեական օրենսգրքով սահմանված դեպքերում և քրեական դատավարության օրենսգրքով սահմանված կարգով:

**ԳԼՈՒԽ 3**

**ՕՊԵՐԱՏԻՎ-ՀԵՏԱԽՈՒԶԱԿԱՆ ՄԻՋՈՑԱՌՈՒՄՆԵՐ**

**Հոդված 20. Օպերատիվ-հետախուզական միջոցառման հասկացությունը**

Օպերատիվ-հետախուզական միջոցառումը հետախուզական-որոնողական գործողությունների, հնարքների ամ­բողջություն է, որը կատարվում է օպերատիվ-հետախուզական գործունեության խնդիրների լուծման կամ դրա համար անհրաժեշտ տեղեկությունների ստացման, առարկաների կամ փաստաթղթերի ձեռք­բեր­ման նպատակով:

**Հոդված 21. Օպերատիվ-հետախուզական միջոցառումների տեսակները**

* + 1. Օպերատիվ-հետախուզական գործունեության ընթացքում կարող են կատարվել օպերատիվ-հե­տա­խու­զա­կան հետևյալ միջոցառումները.
  1. օպերատիվ հարցում.
  2. տեղեկությունների հավաքում.
  3. հսկիչ գնում.
  4. ստուգողական գնում.
  5. վերահսկելի մատակարարում.
  6. անձի նույնացում.
  7. օպերատիվ զննում.
  8. օպերատիվ ներդրում.
  9. օպերատիվ փորձարարություն.
  10. արտաքին դիտում.
  11. ներքին դիտում.
  12. նամակագրության և այլ ոչ թվային հաղորդակցության վերահսկում.
  13. թվային, այդ թվում` հեռախոսային հաղորդակցության վերահսկում.
  14. ֆինանսական գործարքների վերահսկում.
  15. կաշառք ստանալու կամ կաշառք տալու նմանակում:

1. Օպերատիվ-հետախուզական միջոցառումների տեսակները սահմանվում են միայն սույն օրենքով:
2. Ոստիկանության և ազգային անվտանգության մարմինների օպերատիվ-հետախուզական ստորաբաժանումներն լիազորված են կատարելու սույն հոդվածի 1-ին մասով նախատեսված օպերատիվ-հե­տա­խու­զա­կան միջոցառումները, բացառությամբ «հսկիչ գնում» և «կաշառք ստանալու կամ կաշառք տալու նմանակում» օպերատիվ-հե­տա­խու­զա­կան միջոցառումների:
3. Հակակոռուպցիոն կոմիտեի օպերատիվ-հետախուզական ստորաբաժանումները լիազորված են կատարելու սույն հոդվածի 1-ին մասով նախատեսված օպերատիվ-հե­տա­խու­զա­կան միջոցառումները, բացառությամբ «հսկիչ գնում» օպերատիվ-հե­տա­խու­զա­կան միջոցառման:
4. Հարկային մարմիններն իրավունք ունեն կատարելու սույն հոդվածի 1-ին մասի 1-ին, 2-րդ, 3-րդ, 6-րդ, 7-րդ, 8-րդ, 9-րդ, 10-րդ, 14-րդ կետերով նախատեսված օպերատիվ-հետախուզական միջոցառումները:
5. Մաքսային մարմիններն իրավունք ունեն կատարելու սույն հոդվածի 1-ին մասի 1-ին, 2-րդ, 4-րդ, 5-րդ, 6-րդ, 7-րդ, 8-րդ, 9-րդ, 10-րդ, 11-րդ, 12-րդ կետերով նախատեսված օպերատիվ-հետախուզական միջոցառումները:
6. Ռազմական ոստիկանությունն իրավունք ունի կատարելու սույն հոդվածի 1-ին մասի 1-ին, 2-րդ, 4-րդ, 6-րդ, 7-րդ, 10-րդ, 12-րդ կետերով նախատեսված օպերատիվ-հետախուզական մի­ջո­ցա­ռում­ները:
7. Քրեակատարողական ծառայությունն իրավունք ունի կատարելու սույն հոդվածի 1-ին մասի 1-ին, 2-րդ, 4-րդ, 6-րդ, 7-րդ, 8-րդ, 9-րդ, 10-րդ, 12-րդ, 13-րդ կետերով նախատեսված օպերատիվ-հե­տա­խու­զական միջոցառումները:
8. Արգելվում է սույն օրենքով չլիազորված պետական և տեղական ինքնակառավարման մարմինների, նրանց պաշ­տոնատար անձանց, ֆիզիկական կամ իրավաբանական անձանց կողմից սույն հոդվածով սահմանված օպե­րա­տիվ-հետախուզական միջոցառումների կատարումը:

**Հոդված 22. Օպերատիվ հարցումը**

Օպերատիվ հարցումը ֆիզիկական անձանց հարցեր տալու միջոցով օպերատիվ վարույթի համար նշանակություն ունեցող հանգամանքներ պարզելն է:

**Հոդված 23. Տեղեկությունների հավաքումը**

Տեղեկությունների հավաքումը պետական կամ տեղական ինքնակառավարման մարմիններ, իրավաբանական անձանց կամ այլ կազմակերպությանը գրավոր (այդ թվում` էլեկտրոնային) հարցում կատարելն է:

**Հոդված 24. Հսկիչ գնումը**

Հսկիչ գնումն իրականացվում է ստանդարտացման և չափումների միասնականության ապահովման օրենս­դրու­թյան և հարկային հաշվառման կանոնների պահպանումը ստուգելու, ինչպես նաև հետագա հետա­զո­տու­թյուն­ների նպատակով նմուշներ ստանալու, ապրանքների, ծառայությունների և աշխատանքների իրական գների բա­ցա­հայտման համար:

**Հոդված 25. Ստուգողական գնումը**

Ստուգողական գնումը օպերատիվ ստորաբաժանման վերահսկողության ներքո և առանց սպառման կամ իրացման նպատակի՝ ապրանքների, ծառայությունների կամ փողերի, արժեթղթերի, վճարային փաստաթղթերի հա­տուցելի ձեռքբերումն է:

**Հոդված 26. Վերահսկելի մատակարարումը**

Վերահսկելի մատակարարումը հանցավոր ճանապարհով ձեռք բերված, հանցավոր գործարքի կամ հան­ցա­գոր­ծու­թյան առարկա հան­դի­­սացող, որպես հանցագործության գործիք օգտագործման ենթակա, իրենց վրա հանցագործության կատարման հետքեր կրող ապրանքների, առարկաների կամ նյութական այլ օբյեկտների տեղափոխման կամ շրջանառության վերահսկումն է:

**Հոդված 27. Անձի նույնացումը**

Անձի նույնացումը մարդու ինքնության պարզումն է՝ նրա արտաքին հատկանիշների, հատուկ նշանների, ինչպես նաև տեսողական, ձայնային կամ հոտային ըն­կալ­­­ման միջոցով:

**Հոդված 28. Օպերատիվ զննումը**

1. Օպերատիվ զննումը շենքերի, շինությունների, այլ կառույցների, տեղանքի, տրանսպորտային միջոցների, առարկաների, նյութերի կամ փաս­տա­թղ­թե­րի արտաքին կամ ներքին մակերեսի, ինչպես նաև դրանց հատկանիշների և բովանդակության տեսողական ուսումնասիրումն է:
2. Անհրաժեշտության դեպքում` մինչև օպերատիվ զննում կատարելը օպերատիվ աշխատակիցը կարող է վերցնել (ստանալ) առարկաների, նյութերի կամ փաս­տա­թղ­թե­րի նմուշներ:
3. Մինչև զննումը կատարվող նմուշառման, զննման ընթացքում և դրանից հետո ապահովվում է առարկաների, նյութերի կամ փաս­տա­թղ­թե­րի և դրանց վրա եղած հետքերի պահպանությունը:

**Հոդված 29. Օպերատիվ ներդրումը**

Օպերատիվ ներդրումը օպերատիվ-հետախուզական գործունեություն իրականացնող մարմնի հաստիքային գաղտնի աշխատակցի, ինչպես նաև այդ մարմնի հետ գաղտնի հիմունքներով համագործակցող անձի՝ օպերատիվ վե­րահսկողության ներքո իրականացվող ներթափանցումն է հանցավոր խումբ կամ կազմակերպություն, ինչպես նաև ձերբակալվածներին պահելու վայրի խուց, կամ կալանավորվածներին պահելու վայրի կամ ուղղիչ հիմնարկի խուց, պատժախուց կամ կացարան:

**Հոդված 30. Օպերատիվ փորձարարությունը**

Օպերատիվ փորձարարությունը փորձերի կատարման միջոցով իրադարձությունների կատարման հնարավորության ստուգումն է` միջոցառման կատարման համար նպաստավոր պայմանների ստեղծմամբ կամ առանց դրա:

**Հոդված 31. Արտաքին դիտումը**

Արտաքին դիտումը, առանց բնակարանի անձեռնմխելիության սահմանափակման, անձանց հետևելը կամ առանձին դեպքերի կամ իրադարձությունների ընթացքը վե­րա­հս­կելն է բաց տարածությունում, հանրային վայրում կամ բնակարան չհանդիսացող փակ տարածությունում` հատուկ կամ այլ տեխ­նի­կա­­­կան միջոցների կիրառմամբ կամ առանց դրա:

**Հոդված 32. Ներքին դիտումը**

Ներքին դիտումը անձին բնա­կա­­­րա­­նում հետևելը կամ առանձին դեպքերի կամ իրադարձությունների ընթացքը վերահսկելն է` հատուկ կամ այլ տեխնիկական միջոցների կիրառմամբ կամ առանց դրա:

**Հոդված 33.** **Նամակագրության և այլ ոչ թվային հաղորդակցության վերահսկումը**

Նամակագրության և այլ ոչ թվային հաղորդակցության վերահսկումը փոխանցվող փոստային առաքանու, հեռապատճենի (ֆաքսի), հեռագրային կամ այլ ոչ թվա­յին հաղորդագրությունների` ներառյալ դրանց բովանդակության հետազոտումն է` հատուկ կամ այլ տեխնիկական միջոցների օգ­տա­­­գործ­­մամբ կամ առանց դրա:

**Հոդված 34.** **Թվային, այդ թվում` հեռախոսային հաղորդակցության վերահսկումը**

1․ Թվային, այդ թվում` հեռախոսային հաղորդակցության վերահսկումը հատուկ կամ այլ տեխնիկական մի­ջոց­­նե­­րի կիրառմամբ սույն հոդվածի 2-րդ մասով նախատեսված տվյալների պարզումն է, հավաքումը, ամ­­րա­գրումն ու պահպանումը:

2. Թվային, այդ թվում` հեռախոսային հաղորդակցության վերահսկման ենթակա են`

1) ֆիքսված կամ բջջային հեռախոսային ցանցի դեպքում` հեռախոսային խոսակցության, տեքստային, պատ­­­կե­րա­­յին, ձայնային, տեսաձայնային և այլ հաղորդագրության բովանդակությունը, բաժանորդի մուտքային և ել­­քային զան­գե­­­րը, հեռախոսային հաղորդակցությունն սկսելու և ավարտելու ժամանակը, հեռախոսազանգի վերա­հաս­ցեագրման կամ փոխանցման դեպքում` այն հեռախոսահամարը, որին փոխանցվել է հեռախոսազանգը․

2) համացանցային հաղորդակցության, այդ թվում` համացանցային հեռախոսային հաղորդակցության և հա­մա­­ցան­ցի միջոցով փոխանցվող էլեկտրոնային հաղորդումների դեպքում՝ հաղորդակցության բովան­դա­կո­ւ­թյունը, հա­մա­ցան­ցային հեռախոսազանգերի մուտքային և ելքային զանգերը:

**Հոդված 35. Ֆինանսական գործարքների վերահսկումը**

Ֆինանսական գործարքների վերահսկումը բանկային կամ այլ ֆինանսական կազմակերպությունների մի­ջո­­ցով իրականացվող` անձի ֆինանսական գործարքների գաղտնի դիտարկումն է:

**Հոդված 36. Կաշառք ստանալու կամ կաշառք տալու նմանակումը**

1. Կաշառք ստանալու կամ կաշառք տալու նմանակումը համապատասխան առաջարկ ստացած կամ այլ անձի ներգրավմամբ նախապես անհատականացված կաշառքի առարկան օպերատիվ-հետախուզական մարմնի վերահսկողության ներքո ստանալն է կամ կաշառքը պահանջած կամ նրա նշած անձին փոխանցելը:
2. Սույն հոդվածի 1-ին մասով նախատեսված «կաշառք ստանալ» և «կաշառք տալ» հասկացություններն օգտագործվում են Հայաստանի Հանրապետության քրեական օրենսգրքի 218-220-րդ, 258-րդ, 272-276-րդ, 435-440-րդ, 477-րդ, 496-րդ և 497-րդ հոդվածներով սահմանված իմաստով:
3. Սույն հոդվածի 1-ին մասով նախատեսված օպե­րա­­տիվ-հետախուզական միջոցառման ընթացքը և արդյունքները հավաստվում են բացառապես տեսաձայնագրման միջոցով:

**ԳԼՈՒԽ 4**

**ՕՊԵՐԱՏԻՎ-ՀԵՏԱԽՈՒԶԱԿԱՆ ՄԻՋՈՑԱՌՈՒՄՆԵՐԻ ԿԱՏԱՐՄԱՆ ԸՆԹԱՑԱԿԱՐԳԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ**

**Հոդված 37. Օպերատիվ-հետախուզական միջոցառումների կատարման հիմքերը**

1. Օպերատիվ-հետախուզական միջոցառումների կատարման հիմքերն են.
2. օպերատիվ-հետախուզական միջոցառում կատարելու թույլտվություն ստանալու վերաբերյալ օպերատիվ ստո­րաբաժանման աշխատակցի կամ օպերատիվ ստորաբաժանման ղեկավարի պատճառաբանված միջ­նոր­դու­թյու­նը,
3. քրեական վարույթ նախաձեռնելու մասին արձանագրությունը,
4. քննիչի հանձնարարությունը՝ օպերատիվ-հետախուզական միջոցառումներ իրականացնելու, ձերբակալման, կալանավորման, վարույթն իրականացնող մարմին հարկադրաբար ներկայացնելու, ապացուցողական և վարութային այլ գործողությունների կատարմանն աջակցություն ցուցաբերելու մասին որոշումները կատարելու մասին.
5. դատախազի հանձնարարությունը.
6. դատարանի որոշումը կամ կարգադրությունը.
7. Հայաստանի Հանրապետության քրեական դատավարության օրենսգրքի 173-րդ հոդվածի 6-րդ մասով և 175-րդ հոդվածի 4-րդ մասով սահմանված դեպքերում դատախազի կամ քննիչի նախաձեռնությամբ օպերատիվ ստորաբաժանում համապատասխան տեղեկությունն ուղարկելը.
8. օպերատիվ-հետախուզական գործունեություն իրականացնող այլ մարմինների հարցումները.
9. Հայաստանի Հանրապետության միջազգային պայմանագրերին համապատասխան այլ պետությունների իրավասու մարմինների և հատուկ ծառայությունների, միջազգային կազմակերպությունների հար­ցում­նե­րը.
10. օպերատիվ-հետախուզական գործունեություն իրականացնող մարմինների, այդ մարմինների աշ­խա­տա­կից­­ների և նրանց հետ գաղտնի հիմունքներով համագործակցող անձանց անվտանգությանը սպառնացող իրա­դար­­ձությունների կամ գործողությունների (անգործության) մասին տեղեկությունների ստացումը.
11. քրեական վարույթ իրականացնող մարմնի որոշումը հատուկ պաշտպանության միջոց կիրառելու մասին.
12. անձի նկատմամբ հետախուզում հայտարարելու մասին որո­շումը.
13. ձերբակալվածի, կալանավորվածի կամ դատապարտյալի փախուստի մասին ձերբակալվածներին կամ կա­լա­նավորվածներին պահելու վայրերի, ուղղիչ հիմնարկի վարչակազմի հայտարարությունը.
14. անձի անհայտ կորելու մասին անձի գրավոր հայտարարությունը կամ հաղորդումը.
15. չճանաչված դիակի, ինչպես նաև առողջության կամ տարիքի պատճառով իրենց մա­սին տեղեկություններ հայտնել չկարողացող անձ հայտնաբերելու մասին անձի գրավոր հայտարարությունը կամ հա­ղորդումը.
16. Հայաստանի Հանրապետության ազգային անվտանգությանը սպառնացող իրադարձությունների կամ գոր­­ծողությունների (անգործության) մասին տեղեկությունների ստացումը կամ այդպիսի տեղեկություններ ստա­նա­լու անհրաժեշտության առաջացումը.
17. օպերատիվ-հետախուզական գործունեության իրականացման ընթացքում կոնկրետ անձանց հետ գաղտ­նի համագործակցության հարաբերություններ հաստատելու կամ դրանք դադարեցնելու մասին օպերատիվ ստո­րա­բա­­ժանման աշխատակցի որոշումը.
18. սույն օրենքի 4-րդ հոդվածի 2-րդ մասով նախատեսված տեղեկությունների հավաքման վերաբերյալ իրավասու մարմինների հանձնարարությունը կամ հարցումը:

**Հոդված 38. Օպերատիվ-հետախուզական միջոցառումների կատարմանը ներկայացվող պահանջները**

* 1. Սույն օրենքով առանձին օպերատիվ-հետախուզական միջոցառմանը վերաբերող կարգավորումները կիրառելի են նույնանուն գաղտնի քննչական գործողության կատարման նկատմամբ, եթե Հայաստանի Հանրապետության քրեական դատավարության օրենսգրքով այլ կարգավորում նախատեսված չէ:
  2. Սույն օրենքում կիրառված «բնակարան» հասկա­ցու­թյու­նն ընկալվում է Հայաստանի Հանրապետության քրեական դատավարության օրենսգրքով սահմանված իմաստով:
  3. Հայաստանի Հանրապետության ազգային անվտանգության ծառայության օպերատիվ-տեխնիկական ստորաբաժանումն իրականացնում է ազգային անվտանգության ծառայության և քրեակատարողական ծառայության օպերատիվ ստորաբաժանումների նախաձեռնությամբ, ինչպես նաև օրենքով սահմանված հիմ­քերով կամ միջազգային պայմանագրերով նախատեսված դեպքերում օպերատիվ ստորաբաժանումներին տրված հանձնարարության հիման վրա «թվային, այդ թվում՝ հեռախոսային հաղորդակցության վերահսկում» օպերատիվ-հետախուզական միջոցառման կատարումը:
  4. Հա­յաս­տանի Հան­րա­պե­տու­թյան ոստի­կա­նու­թյան և հակակոռուպցիոն կոմիտեի օպերատիվ-տեխնիկական ստո­րա­­բա­ժա­նումն ապահովում է միայն ոստիկանության և հակակոռուպցիոն կոմիտեի օպե­րատիվ ստորաբաժանումների նա­խա­ձեռ­­նու­թյամբ «թվա­յին, այդ թվում` հեռախոսային հաղորդակցության վերա­հսկում» օպերատիվ-հետախուզական միջոցառման կատարումը:
  5. Օպերատիվ համապատասխան ստորաբաժանումները նամակագրության և այլ ոչ թվային հա­ղորդակցության վերահսկումը կատարում են ինչպես ինքնուրույն, այնպես էլ ազգային անվտանգության մարմինների կողմից կապի միջոցների տրա­մադրումով` բա­ցա­ռելով ազգային անվտանգության մարմինների կողմից միջոցառման կատարման արդյունքում ստացված տվյալների, տե­ղե­կա­տվու­­թյան և հաղորդումների ամրագրումը:
  6. Օպերատիվ համապատասխան ստորաբաժանումների կողմից նամակագրության և այլ ոչ թվային հա­­­ղորդակցության միջազգային վերահսկումը կատարվում է` ազգային անվտանգության մարմինների կող­­մից օպերատիվ-տեխնիկական պայմաններ ստեղծելով` բա­ցա­ռելով ազգային անվտանգության մարմինների կողմից միջոցառման կատարման արդյունքում ստացված տվյալների, տե­ղե­կա­տվու­­թյան և հաղորդումների ամրագրումը:
  7. Սույն օրենքի 21-րդ հոդվածի 1-ին մասի 11-15-րդ կետերով նախատեսված օպերատիվ-հե­տա­խու­զական միջոցառումները կատարվում են միայն ծանր կամ առանձնապես ծանր հանցագործությունների հայտ­նա­բերման, կանխման, խափանման կամ բացահայտման համար անհրաժեշտ տեղեկություններ ստանալու նպա­տա­կով:
  8. Սույն օրենքի 21-րդ հոդվածի 1-ին մասի 12-րդ և 13-րդ կետերով նախատեսված օպերատիվ-հետա­խու­զա­կան միջոցառումների կատարման ընթացքում հեռահաղորդակցության և փոստային կապի կազ­մա­կեր­պու­թյուն­նե­րը պարտավոր են միջոցառումը կատարող օպերատիվ ստորաբաժանման կամ Օպերատիվ-տեխնիկական ստո­րա­­բաժանման պահանջով տրամադրել տեխնիկական համակարգեր և ստեղծել օպերատիվ-հետախուզական միջո­ցա­­ռումների կատարման համար անհրաժեշտ այլ պայմաններ:
  9. Սույն օրենքի 21-րդ հոդվածի 1-ին մասի 14-րդ նախատեսված օպերատիվ-հետախուզական միջոցառման կատարման ընթացքում բանկային կամ այլ ֆինանսական կազմակերպությունները պարտավոր են իրավասու մարմինների պահանջով տրամադրել օպե­րա­­տիվ-հետախուզական միջոցառման կատարումն ապահովող տեղեկություններ:
  10. Սույն օրենքի 21-րդ հոդվածի 1-ին մասի 15-րդ կետով նախատեսված օպերատիվ-հետախուզական միջոցառումը կարող է կատարվել միայն կաշառք ստանալու կամ կաշառք տալու հանցագործության բացահայտման համար` կաշառք ստանալու կամ կաշառք տալու առաջարկ ստացած անձի արժանահավատ ցուցմունքի կամ գրավոր հայտարարության հիման վրա: Նույն անձի նկատմամբ միևնույն անձի տված ցուցմունքի կամ գրավոր հայտարարության հիման վրա կաշառք ստանալու կամ կաշառք տալու նմանակումը կարող է կատարվել միայն մեկ անգամ:
  11. Եթե իրավական պատշաճ ընթացակարգի պահպանմամբ կատարվող օպերատիվ-հետախուզական միջոցառման ընթացքում ձեռք են բերվել հանցագործության նախապատրաստման կամ կատարման, կամ ապօրինի ծագում ունեցող գույքի բռնագանձման վերաբերյալ գործընթաց սկսելուն կամ սկսված վարույթին առ­երևույթ առնչվող տեղե­կություն­ներ, նյու­թեր կամ փաստաթղթեր, որոնց ձեռքբերումը օպերատիվ-հետախուզական տվյալ միջոցառման կատարման միջ­նոր­դու­թյամբ նախատեսված չէր, ապա դրանք չենք կարող օգտագործվել սույն օրենքով սահմանված խնդիրները լուծելիս և ենթակա են ոչն­չաց­ման, բա­­ցառությամբ երբ օպերատիվ ստորաբաժանման աշխատակիցը գործել է բարեխճորեն:

Սույն մասով նախատեսված տեղեկությունների, նյութերի և փաստաթղթերի վերաբերյալ կազմվում է առանձին ար­­ձանագրություն:

* 1. Արգելվում է նախաձեռնել սույն օրենքի 21-րդ հոդվածի 1-ին մասի 10-րդ, 11-րդ, 12-րդ, 13-րդ կետերով նա­խա­տես­ված օպերատիվ-հետախուզական միջոցառումների կատարումը` անձի և նրա փաստաբանի միջև հաղորդակցումը, ինչպես նաև փաստաբանական օգնություն ցուցաբերող անձին վերահսկելու նպատակով: Եթե անձի` փաստաբան լինելու հանգամանքը պարզվում է սույն մասով նախատեսված օպերատիվ-հետախուզական միջոցառումների կատարման ընթացքում կամ դրանց կատարումն ավարտելուց հետո, ապա այդ միջոցառումների արդյունքները ենթակա են անհապաղ ոչնչացման:
  2. Եթե սույն օրենքի 44-րդ հոդվածի 1-ին մասով նախատեսված օպերատիվ-հետախուզական մի­ջոցառումների կատարման հապաղումը կարող է հանգեցնել ահաբեկչության կատարման, կամ հնարավոր են Հայաս­տանի Հանրապետության պետական, ռազմական կամ բնապահպանական անվտանգությանն սպառնացող իրա­դարձություններ կամ գործողություններ, կամ առկա է մարդու կյանքի դեմ ուղղված ծանր կամ առանձնապես ծանր հանցագործությունների խափանման կամ բացահայտման անհրաժեշտությունը, ապա օպերատիվ աշխատակցին թույլատրվում է այդ միջոցառումների կատարումը` 12 ժամվա ընթացքում օպերատիվ ստորաբաժանման ղեկավարին օրենքով սահմանված կարգով միջնորդությունը ներկայացնելու պայմանով: Եթե օպերատիվ ստորա­բա­ժանման ղեկավարը հիմնավոր չի համարում ներկայացված միջնորդությունը, ապա օպերատիվ-հետախուզական միջոցառման կատարումն անմիջապես դադարեցվում է, իսկ դրա հետևանքով ձեռք բերված տեղեկությունները և նյու­­թերն անհապաղ ոչնչացվում են: Հակառակ դեպքում օպերատիվ ստորաբաժանման ղեկավարը, միջնորդությունը ստանալուց հետո մեկ ժամվա ընթացքում, որոշում է կայացնում օպերատիվ-հետախուզական միջոցառման կատարումը թույ­լա­­տրելու մասին:

1. Եթե սույն օրենքի 45-րդ հոդվածի 1-ին մասով նախատեսված օպերատիվ-հետախուզական միջոցառումների կատարման հապա­ղումը կարող է հանգեցնել ահաբեկչության կատարմանը, կամ հնարավոր են Հայաստանի Հանրապետության պե­տա­կան, ռազմական կամ բնապահպանական անվտանգությանն սպառնացող իրադարձություններ կամ գոր­ծո­ղու­թյուն­ներ, կամ առկա է մարդու կյանքի դեմ ուղղված ծանր կամ առանձնապես ծանր հանցագործությունների խափանման կամ բացահայտման անհրաժեշտությունը, ապա օպերատիվ-տեխնիկական ստորաբաժանումը` օրենքով սահմանված կարգով ապահովում է այդ միջոցառման կատարումը օպերատիվ ստորաբաժանման ղեկավարի որոշման հիման վրա, իսկ օպերատիվ-հետախուզական միջո­ցառ­ման կատարման միջնորդությամբ Օպերատիվ-տեխնիկական ստորաբաժանմանը դիմած մարմինը պար­տա­վոր է 48 ժամվա ընթացքում օպերատիվ-տեխնիկական ստորաբաժանում ներկայացնել դրա իրականացումը թույլա­տրելու կամ չթույլատրելու մասին դատարանի որոշման քաղվածքը:
2. Սույն հոդվածի 12-րդ մասով նախատեսված` դատարանի թույլտվությունը 48 ժամվա ընթացքում չներ­կայաց­նե­լու կամ տվյալ օպերատիվ-հետախուզական միջոցառման կատարումը չթույլա­տրե­լու մասին դատարանի որոշման քաղվածքը օպերատիվ-տեխնիկական ստորաբաժանում ներկայացնելու դեպքում դրանց կատարումն անմիջապես դադարեցվում է, իսկ արդեն ձեռք բերված տեղեկությունները և նյութերը` միջո­ցա­ռումը կատարող մարմնի կողմից ենթակա են անհապաղ ոչնչացման: Այդ մասին Հայաստանի Հանրապետության ազ­գային անվտանգության ծառայության տնօրենը, Հայաստանի Հանրապետության ոստիկանության պետը կամ Հայաստանի Հանրապետության հակակոռուպցիոն կոմիտեի նախագահն ան­հա­պաղ զեկուցում են Հայաստանի Հանրապետության Վարչապետին:

**ԳԼՈՒԽ 5**

**ՀԵՏԱԽՈՒԶԱԿԱՆ ԱՇԽԱՏԱՆՔԸ**

**Հոդված 39. Հետախուզում հայտարարելու հիմքերը**

1. Հետախուզում հայտարարելու հիմքերն են`
   1. մեղադրյալին վարույթն իրականացնող մարմին հարկադրաբար ներկայացնելու մասին դատարանի որոշումը.
   2. մեղադրյալին ձերբակալելու կամ վարույթն իրականացնող մարմին հարկադրաբար ներկայացնելու մասին քննիչի որոշումը.
   3. դատարանի դատավճիռը կամ եզրափակիչ դատական այլ ակտը կատարելու մասին կարգադրությունը.
   4. հիվանդանոցային հոգեբուժական կազմակերպության տարածքից հոգեկան առողջության խնդիր ունեցող անձի հեռանալու մասին տվյալ կազմակերպության հաղորդումը.
   5. անձի անհայտ կորելու մասին դիմումը կամ հաղորդումը.
   6. Հայաստանի Հանրապետության սահմանը հատած մերձավոր ազգականի հետ կապը կորցնելու մասին դիմումը.
   7. հիվանդության կամ տարիքի պատճառով իր մասին տեղեկություններ հայտնելու ունակությունից զրկված անձի հայտնաբերման մասին իրավասու մարմնի, ֆիզիկական կամ իրավաբանական անձի հաղորդումը.
   8. չճանաչված դիակի հայտնաբերման մասին հաղորդումը:
2. Օպերատիվ ստորաբաժանման աշխատակիցը սույն հոդվածի 1-ին մասով նախատեսված հիմքերով հետախուզում հայտարարելու մասին որոշում կայացնում է ոչ ուշ քան համապատասխան որոշումը, հաղորդումը, կարգադրությունը կամ դիմումը ստանալու պահից հնգօրյա ժամկետում: Չճանաչված դիակի հայտնաբերման մասին հաղորդման դեպքում հետախուզում հայտարարելու մասին որոշումը կայացվում է տասնօրյա ժամկետում:
3. Սույն հոդվածի 2-րդ մասով նախատեսված` հետախուզում հայտարարելու մասին օպերատիվ ստորաբաժանման աշխատակցի որոշման կայացման հետ միաժամանակ կազմվում է օպերատիվ հաշվառման համապատասխան գործ: Դատական ակտերի հարկադիր կատարողի պարտապանի նկատմամբ հետախուզում հայտարարելու դեպքում օպերատիվ հաշվառման համապատասխան գործը կազմվում է այդ որոշումը ստանալու պահից հնգօրյա ժամկետում:
4. Անձի նկատմամբ հետախուզում հայտարարելու մասին միջազգային կազմակերպության կամ օտարերկրյա պետության իրավասու մարմնի որոշումը կատարվում է առանց օպերատիվ հաշվառման գործ կազմելու:

**Հոդված 40. Մեղադրյալի և դատապարտյալի հետախուզումը**

1. Մեղադրյալի հետախուզումը ձերբակալման կամ վարույթն իրականացնող մարմին հարկադրաբար ներկայացնելու նպատակով նրա գտնվելու վայրի բացահայտումն է:
2. Մեղադրյալի ձերբակալման կամ նրան վարույթն իրականացնող մարմին հարկադրաբար ներկայացնելու որոշումը կատարման ուղարկելու մասին պաշտոնական գրությանը կցվում են նաև անձի նկատմամբ քրեական հետապնդում հարուցելու մասին որոշման պատճենը և խափանման միջոց ընտրելու մասին որոշման պատճենը, եթե այդպիսին առկա է:
3. Մեղադրյալի նկատմամբ կազմված հետախուզական գործի տվյալները՝ այն կազմելու պահից անհապաղ, բայց ոչ ուշ քան հնգօրյա ժամկետում օպերատիվ ստորաբաժանումն ուղարկում է քննիչին և հսկող դատախազին, կամ դատարան:
4. Ազատազրկման դատապարտված և պատժի կրումից խուսափող դատապարտյալի հետախուզումը պատժի կրման վայր հարկադրաբար ներկայացնելու նպատակով նրա գտնվելու վայրի բացահայտումն է:
5. Սույն հոդվածի 4-րդ մասով սահմանված դեպքում դատապարտյալի նկատմամբ կազմված հետախուզական գործի տվյալները՝ այն կազմելու պահից անհապաղ, բայց ոչ ուշ քան հնգօրյա ժամկետում օպերատիվ ստորաբաժանումն ուղարկում է հսկող դատախազին և դատարան:

**ԳԼՈՒԽ 6**

**ՎԵՐԱՀՍԿՈՂՈՒԹՅՈՒՆԸ ԵՎ ՀՍԿՈՂՈՒԹՅՈՒՆԸ**

**ՕՊԵՐԱՏԻՎ-ՀԵՏԱԽՈՒԶԱԿԱՆ ԳՈՐԾՈՒՆԵՈՒԹՅԱՆ ՆԿԱՏՄԱՄԲ**

**Հոդված 41. Ընդհանուր վերահսկողությունը օպերատիվ-հետախուզական գործունեության նկատմամբ**

Օպերատիվ-հետախուզական գործունեության նկատմամբ ընդհանուր վերահսկողություն իրականացնում են` Հայաստանի Հանրապետության Նախագահը, Հայաստանի Հանրապետության Ազգային ժողովը և Հայաստանի Հանրապետության կառավարությունը` Հայաստանի Հանրապետության Սահմանադրությամբ և օրենքներով իրենց վերապահված լիազորությունների սահմաններում:

**Հոդված 42. Գերատեսչական վերահսկողությունը օպերատիվ-հետախուզական գործունեության նկատմամբ**

1. Օպերատիվ-հետախուզական գործունեություն իրականացնող մարմինների և դրանց օպերատիվ ստո­րա­բա­ժանումների ղեկավարները անձնական պատասխանա­տվություն են կրում օպերատիվ-հետախուզական գոր­ծու­նեու­թյան օրինականության, հիմնավորվածության և արդյունավետության համար:
2. Օպերատիվ-հետախուզական գործունեություն իրականացնող մարմինների և դրանց օպերատիվ ստո­րա­բա­ժանումների ղեկավարները լիազորված են`
3. հարուցել պատճառաբանված միջնորդություն՝ օպերատիվ-հետախուզական միջոցառում կատարելու թույլ­տվու­թյուն ստանալու վերաբերյալ.
4. օպերատիվ-հետախուզական միջոցառման կատարումը կամ օպերատիվ հաշվառման գործի վարումը հանձնարարել իր անմիջական ենթակայության ներքո գործող օպերատիվ աշխատակցին.
5. որոշում կայացնել օպերատիվ վարույթները միավորելու մասին.
6. ստուգել իր անմիջական կամ ուղղակի ենթակայության ներքո գործող օպերատիվ աշխատակցի վարույթում գտնվող օպերատիվ հաշվառման նյութերը կամ նրա կողմից կատարված օպերատիվ-հետախուզական միջոցառման արդյունքները.
7. իր անմիջական կամ ուղղակի ենթակայության ներքո գործող օպերատիվ աշխատակցին տալ կատարման համար պարտադիր ցուցումներ, հանձնարարություններ և հրամաններ.
8. որոշում կայացնել օպերատիվ հաշվառման գործով վարույթն իր անմիջական կամ ուղղակի ենթակայության ներքո գործող օպերատիվ աշխատակիցներից կազմված օպերատիվ խմբի կողմից իրականացնելու վերաբերյալ.
9. իր անմիջական ենթակայության ներքո գործող օպերատիվ աշխատակցի գրավոր միջ­նոր­դու­թյան հիման վրա կամ սեփական նախաձեռնությամբ օպերատիվ-հետախուզական գործունեություն իրա­կա­նաց­նող պետական այլ կամ միևնույն մարմնի կառուցվածքում գործող օպերատիվ ստորաբաժանումներ ուղարկել հանձ­նա­րա­րու­թյուն­ներ, ինչպես նաև ապահովել այդ ստորաբաժանումներից ստացված հանձնարարությունների պատ­շաճ կա­տա­րու­մը.
10. նախաձեռնել միջազգային կազմակերպու­թյուն­ներ, օտարերկրյա պետությունների իրավասու մար­միններ և հատուկ ծառա­յություններ հարցումների ուղարկումը, ինչպես նաև ապահովել միջազգային կազմակերպու­թյուն­­ներից, օտարերկրյա պետությունների իրավասու մարմիններից և հատուկ ծառա­յու­թյուն­նե­րից ստացված հարցումների պատշաճ կատարումը.
11. որոշում կայացնել օպերատիվ հաշվառման գործով վարույթն անձամբ կատարելու մասին.
12. վերահսկել իր անմիջական ենթակայության ներքո գործող օպերատիվ աշխատակցի կողմից օպերատիվ-հետա­խուզական միջոցառումների կատարումը, քրեական վարույթ իրականացնող մարմնի կողմից տրված հանձ­նա­րարությունների, որոշումների, կարգադրությունների, ինչպես նաև իր հանձնարարությունների կատարումը.
13. վերահսկել օրենսդրությամբ սահմանված ժամկետների պահպանումը.
14. ստուգել ֆինանսական միջոցների ծախսման արդյունավետությունը.
15. ապահովել ֆիզիկական և իրավաբանական անձանցից ստացված դիմումների կամ բողոքների պատշաճ ուսումնասի­րումը և պատասխանել դրանց.
16. վերահսկել կոնսպիրացիայի կանոնների կատարումը և միջոցներ ձեռնարկել պետական գաղտնիքի պահպանության ուղ­­ղությամբ:

**Հոդված 43. Օպերատիվ-հետախուզական միջոցառում կատարելու թույլտվություն ստանալու վերաբերյալ պատճառաբանված միջնորդությունը և դրա քննության կարգը**

1. Օպերատիվ-հետախուզական միջոցառում կատարելու թույլտվություն ստանալու վերաբերյալ պատճա­ռա­բան­ված միջնորդության մեջ պետք է նշվեն`
   1. օպերատիվ-հետախուզական այն միջոցառման անվանումը, որը նախատեսվում է կատարել.
   2. օպերատիվ-հետախուզական միջոցառման կատարման հիմքերը, անհրաժեշ­տու­թյունը հիմնավորող փաստական հան­գամանքները.
   3. օպերատիվ-հետախուզական միջոցառման կատարման նպատակը, վայրը և տևողությունը.
   4. այն անձի տվյալները, որի նկատմամբ կատարվելու է օպերատիվ-հետախուզական միջոցառումը.
   5. այն տեղեկատվությունը, նյութերը կամ փաստաթղթերը, որոնք նախատեսվում են ստանալ դրա կատարմամբ:
2. Միևնույն միջնորդությամբ կարող է միջնորդվել նաև երկու կամ ավելի օպերատիվ-հետախուզական մի­ջո­ցա­ռում­ների կատարում, եթե դրանք կատարվելու են օպերատիվ միևնույն վարույթի շրջանակ­նե­րում:
3. Սույն օրենքի 21-րդ հոդվածի 1-ին մասի 12-րդ կետով նախատեսված օպերատիվ-հետախուզական միջոցա­ռումն կատարելու վերաբերյալ միջնորդությունը պետք է պարունակի նաև փոստային այն հասցեն, որը վերահսկվելու է:
4. Սույն օրենքի 21-րդ հոդվածի 1-ին մասի 13-րդ կետով նախատեսված օպերատիվ-հետախուզական միջոցա­ռումն կատարելու վերաբերյալ միջնորդությունը պետք է պարունակի նաև վերահսկման ենթակա հեռախոսահամարը կամ էլեկտրոնային հասցեն:
5. Սույն օրենքի 21-րդ հոդվածի 1-ին մասի 14-րդ կետով նախատեսված օպերատիվ-հետախուզական միջոցա­ռումն կատարելու վերաբերյալ միջնորդությունը պետք է պարունակի նաև տվյալներ վերահսկման ենթակա բանկային հաշվի (ավան­դի), ֆինանսական գործարքների վերաբերյալ, ինչպես նաև այն անձանց անհատական տվյալները, որոնց վերաբերում են այդ գործարքները, կամ որոնց պատկանում է բան­կա­յին հաշիվը:
6. Սույն օրենքի 21-րդ հոդվածի 1-ին մասի 15-րդ կետով նախատեսված օպերատիվ-հետախուզական միջոցա­ռումն կատարելու վերաբերյալ միջնորդությանը պետք է կցվի նաև կաշառք ստանալու կամ կաշառք տալու առաջարկ ստացած անձի ցուցմունքը կամ գրավոր հայտարարությունը:
7. Օպերատիվ-հետախուզական միջոցառումն կատարելու հիմքերի բավարար լինելը ստուգելու համար օպե­րա­տիվ ստորաբաժանման ղեկավարը կարող է միջնորդությունը ներկայացրած օպերատիվ ստորաբաժանման աշ­խա­տակցից պահանջել լրացուցիչ այլ նյութեր:
8. Միջնորդությունը քննում է օպերատիվ ստորաբաժանման ղեկավարը միանձնյա` միջնորդություն ներ­կա­յաց­րած աշխատակցի և նրա անմիջական ղեկավարի մասնակցությամբ:
9. Հարցի քննությունից հետո օպերատիվ ստորաբաժանման ղեկավարը որոշում է կայացնում օպերատիվ-հետա­խու­զական միջոցառում կատարելը թույլատրելու կամ միջնորդությունը մերժելու մասին` որոշման մեջ նշելով բա­վա­րարման կամ մերժման հիմքերը:

**Հոդված 44. Օպերատիվ-հետախուզական միջոցառում կատարելու մասին օպերատիվ ստորաբաժանման ղեկավարի որոշումը**

1. Սույն օրենքի 21-րդ հոդված 1-ին մասի 3-րդ, 5-րդ, 6-րդ, 8-րդ, 9-րդ կե­­­­տերով նախատեսված օպերատիվ-հետա­խու­զա­կան միջոցառումները կատարվում են միայն օպերատիվ ստորաբա­ժան­­ման ղեկավարի որոշման հիման վրա:
2. Սույն օրենքի 21-րդ հոդված 1-ին մասի 7-րդ կե­­­­տով նախատեսված օպերատիվ-հետա­խու­զա­կան միջոցառումը կատարվում է օպերատիվ ստորաբա­ժան­­ման ղեկավարի որոշման հիման վրա, եթե այդ միջոցառման կատարման վայրը բնակարան է:
3. Արտաքին (այդ թվում` տարանցիկ) վերա­հսկելի մատակարարումը կատարվում է օպերատիվ-հետախուզական գործունեություն իրականացնող մարմ­նի ղեկավարի որոշման հիման վրա:
4. Օպերատիվ-հետախուզական միջոցառումների կատարման մասին որոշ­ման մեջ պետք է նշվեն` այն կա­յաց­րած օպերատիվ ստորաբաժանման ղեկավարի անունը, ազգանունը և պաշ­տոնը, այն անձի տվյալները, ում նկատ­մամբ կատարվելու է այդ միջոցառումը, որոշման կա­տարման համար իրա­վա­սու օպերատիվ ստորա­բա­ժան­ման աշխատակցի (աշխատակիցների) անունը, ազ­գա­նու­նը և պաշտոնը:
5. Օպերատիվ-հետախուզական միջոցառում կատարելու մասին օպերատիվ ստորաբաժանման ղեկավարի որոշ­­մանը կցվում է օպերատիվ-հետախուզական միջոցառում կատարելու թույլտվություն ստանալու վերաբերյալ օպե­­րատիվ ստորաբաժանման աշխատակցի պատճառաբանված միջնորդությունը:
6. Օպերատիվ ստորաբաժանման աշխատակիցն իրավունք չունի իրականացնելու այնպիսի գոր­ծո­ղու­թյուն­ներ, որոնք նախատեսված չեն օպերատիվ-հետախուզական միջոցառումը կատարելու մասին որոշմամբ:

**Հոդված 45. Դատական վերահսկողությունը օպերատիվ-հետախուզական գործունեության նկատմամբ**

1. Սույն օրենքի 21-րդ հոդված 1-ին մասի 11-րդ, 12-րդ, 13-րդ, 14-րդ, 15-րդ կետերով նախատեսված օպերա­տիվ-հետախուզական միջոցառումները, ինչպես նաև արտաքին դիտումը, եթե դրա արդյունքների ամրագրումն առանց հատուկ կամ այլ տեխնիկական միջոցների կիրառման հնարավոր չէ, կարող են կատարվել միայն դատարանի թույլտվությամբ:
2. Օպերատիվ-հետախուզական միջոցառումների կատարումը թույլատրելու կամ մերժելու մասին դատարանի որո­շումը կայացվում է օպերատիվ-հետախուզական միջոցառում կատարելու թույլտվություն ստանալու վե­րա­բեր­յալ օպերատիվ ստորաբաժանման ղեկավարի պատճառաբանված միջնորդության քննության արդյունքում:
3. Օպերատիվ ստորաբաժանման ղեկավարի միջնորդությունը կազմվում է սույն օրենքի 37-րդ, 38-րդ, 43-րդ և 44-րդ հոդվածների պահանջների պահպանմամբ:
4. Օպերատիվ ստորաբաժանման ղեկավարի պատճառաբանված միջնորդությանը կցվում են միջնորդվող օպե­րատիվ-հետախուզական միջոցառման կատարման անհրաժեշտությունը հիմնավորող փաստաթղթեր:
5. Օպերատիվ-հետախուզական միջոցառում կատարելու թույլտվություն ստանալու վերաբերյալ միջնորդությունը քննում է դրա կատարման կամ միջնորդող օպերատիվ ստորաբաժանման գտնվելու վայրի դատարանը:
6. Միջնորդությունը և դրան կցվող նյութերը դատարան է ներկայացվում ստորաբաժանման ղեկավարի կամ նրա իրավասու տեղակալի կողմից:
7. Օպերատիվ-հետախուզական միջոցառումն կատարելու հիմքերի բավարար լինելը ստուգելու նպատակով դա­տավորը կարող է միջնորդությունը ներկայացնող պաշտոնատար անձից պահանջել լրացուցիչ նյութեր և բա­ցա­տրու­թյուններ:
8. Դատավորին սույն հոդվածով նախատեսված օպերատիվ-հետախուզական միջոցառումների կատարման ան­հրաժեշտությունը հիմնավորող նյութերի տրամադրումը մերժվում է, եթե դրա արդյունքում կարող է բացահայտվել օպերատիվ-հետախուզական գործունեություն իրականացնող մարմնի հետ գաղտնի հիմունքներով համագործակցող կամ համագործակցած անձի, հաստիքային գաղտնի աշխատակցի ինքնությունը:
9. Միջնորդությունը քննում է դատավորը` միանձնյա, դռնփակ դատական նիստում, միջնորդությունը ներկա­յաց­նող պաշտոնատար անձի մասնակցությամբ: Միջնորդությունը պետք է քննվի և լուծվի այն ստացվելուց հետո ան­հապաղ, բայց ոչ ուշ քան միջնորդությունը ստացվելուց հետո հինգ ժամվա ընթացքում:
10. Միջնորդության քննության արդյունքում դատարանը կայացնում է որոշում օպերատիվ-հետախուզական միջո­ցառման կատարումը թույլատրելու կամ միջնորդությունը մերժելու մասին` նշելով միջնորդության բա­վա­րար­ման կամ մերժման հիմքերը: Որոշման կայացումից հետո դատարանը միջնորդությունը և դրան կցված փաս­տա­թղ­թերն ու նյութերը վերադարձնում է դրանք ներկայացրած պաշտոնատար անձին:
11. Օպերատիվ-հետախուզական միջոցառման կատարումը թույլատրելու մասին դատարանի որոշման գոր­ծո­ղու­թյան ժամկետը հաշվարկվում է դրա կայացման օրվանից և չի կարող գերազանցել երեք ամիսը:
12. Օպերատիվ-հետախուզական միջոցառման կատարման ժամկետը կարող է երկարացվել սույն հոդվածով սահ­մանված կարգով: Ժամկետի երկարացման միջնորդությունը պետք է դատարան ներկայացվի համապատասխան օպերատիվ-հետախուզական միջոցառման կատարման ժամկետի ավարտից ոչ ուշ, քան հինգ օր առաջ։

**Հոդված 46. Դատախազական հսկողությունը օպերատիվ-հետախուզական գործունեության նկատմամբ**

1. Հայաստանի Հան­րապետության Սահմանադրությամբ և օրենքներով սահմանված լիազորություններն իրականացնելիս դատախազն իրավասու է օ­պե­­րատիվ ստորաբաժանումներից գրավոր պահանջել օպերատիվ-հետախուզական միջոցառումների կատարման հիմքերն արտացոլող փաստաթղթերը և օպերատիվ-հետախուզական միջոցառումների արձանագրությունները, ինչպես նաև օպերատիվ-հետախուզական միջոցառումների կատարման կարգը սահմանող նորմատիվ իրավական ենթաօրենսդրական ակտերը: Անհրաժեշտության դեպքում օպերատիվ ստորաբաժանումը պարտավոր է ապահովել պայմաններ՝ այդ փաստաթղթերը դրանց գտնվելու վայրում ստուգելու համար:
2. Դատախազը պատասխանատու է իրեն ներկայացրած փաստաթղթերի և տեղեկությունների գաղտ­նիու­թյան պահպանման համար: Արգելվում է այդ փաստաթղթերի հետ ծանոթացումն այն անձանց կողմից, որոնք օրեն­­քով սահմանված կարգով նման իրավասությամբ օժտված չեն:
3. Կոնկրետ անձի՝ օպերատիվ-հետախուզական գործունեություն իրականացնող մարմնի հաստիքային գաղտ­­­նի աշխատակից լինելու կամ այդ մարմնի հետ գաղտնի հիմունքներով համագործակցելու հանգամանքը դատախազին հայտնվում է միայն այդ անձանց գրավոր համաձայնության դեպքում, բացառությամբ երբ տվյալ անձի նկատմամբ առկա է հարուցված քրեական հետապնդում:
4. Օպերատիվ-հետախուզական գործունեության նկատմամբ դատախազական հսկողության իրականացման լիա­­­զորություն ունեցող դատախազների համար օրենքով սահմանված կարգով ձևակերպվում է գաղտնիության հա­մա­­պատասխան աստիճանի թույլտվություն:

**ԳԼՈՒԽ 6**

**ԵԶՐԱՓԱԿԻՉ ԴՐՈՒՅԹՆԵՐ**

**Հոդված 47. Եզրափակիչ դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրվանից:
2. Սույն օրենքի ուժի մեջ մտնելուց հետո ուժը կորցրած ճանաչել 2007 թվականի հոկտեմբերի 22-ի ՀՕ-223-Ն օրենքը «Օպերատիվ-հետախուզական գործունեության մասին»՝ հետագա փոփոխություններով և լրացումներով:

**Հայաստանի Հանրապետության Նախագահ**